Broj: 711-I-713-M-55/18-02-18

Zagreb, 20. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marka Kričke, zamjenika gradonačelnika Grada Siska,** za davanjem mišljenja Povjerenstva**,** na 7. sjednici, održanoj dana 20. travnja 2018.g., daje sljedeće:

**MIŠLJENJE**

**Sukladno odredbama ZSSI-a, nema zapreke da dužnosnik Marko Krička, zamjenik gradonačelnika Grada Siska, prihvati molbu prijateljice, osobe s invaliditetom, da u svojstvu njezina osobnog asistenta otputuje s njom u New York, Sjedinjene Američke Države, radi dodjele nagrade "The Sarah Lawrence College International Audio Fiction Award" za 2018. godinu, koja će biti dodijeljena 23. travnja 2018.g., a pri čemu je trošak puta za primateljicu nagrade i osobnog pratitelja financiran od strane davatelja nagrade ustanove "The Sarah Lawrence College" i Ministarstva kulture Republike Hrvatske.**

Obrazloženje

Zahtjev za davanjem mišljenja Povjerenstva podnio je Marko Krička, zamjenik gradonačelnika Grada Siska. U knjigama ulazne pošte zahtjev je zaprimljen 19. travnja 2018.g., pod poslovnim brojem 711-U-1342-M-55/18-01-4 povodom kojeg se vodi predmet broj M-55/18.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Marko Krička obnašao dužnost zamjenika gradonačelnika Grada Siska u mandatu 2013.-2017.g., kao i da istu dužnost obnaša i u mandatu 2017.-2021.g. Stoga je Marko Krička, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je njegova kolegica odnosno prijateljica Vesna Mačković, po zanimanju autorica, izvođačica i producentica u predstavama suvremenog plesa te multimedijalnog i eksperimentalnog kazališta, dobitnica nagrade "The Sarah Lawrence College International Audio Fiction Award" za 2018. godinu odnosno takozvane "2018 Sarah Award" koju dodjeljuje ustanova The Sarah Lawrence College. Dužnosnik navodi da će predmetna nagrada dobitnicima biti dodijeljena 23. travnja 2018.g. u New Yorku, u Sjedinjenim Američkim Državama.

Dužnosnik dalje navodi da je gospođa Vesna Mačković osoba s invaliditetom te da joj je potreban osobni asistent koji bi joj pomagao na samom putu od njezinih potreba za kretanjem pa sve do osobne higijene te da stoga organizator The Sarah Lawrence College i Ministarstvo kulture Republike Hrvatske financiraju njezin put kao i put osobnom asistentu.

Dužnosnik ističe da gospođa Vesna Mačković nije uspjela pronaći drugu osobu koja ima važeću vizu za Sjedinjene Američke Države i koja je u mogućnosti s njom otići i pomoći joj na predmetnom putovanju pa se obratila dužnosniku s obzirom da on ima važeću vizu s neograničenim dopuštenjem izlaska i ulaska u Sjedinjene Američke Države.

Dužnosnik stoga moli Povjerenstvo mišljenje bi li njegov prihvat molbe navedene prijateljice za odlazak na putovanje u svojstvu njenog osobnog asistenta, trošak kojeg putovanja će biti financiran od strane navedene ustanove strane države koja dodjeljuje nagradu i od Ministarstva kulture, predstavljalo situaciju primitka nedopuštenog dara u smislu ZSSI-a. Dužnosnik moli za žurno davanje mišljenja Povjerenstva s obzirom na potrebu odlaska na predmetni put u roku od nekoliko dana.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Uvidom u službene internetske stranice "The Sarah Lawrence College International Audio Fiction Awards" (*www.thesarahawards.com*) Povjerenstvo je steklo saznanja da ustanova The Sarah Lawrence College, osnovana u Sjedinjenim Američkim Državama 1926.g. kao umjetnička akademija, svake godine dodjeljuje međunarodnu nagradu za nekoliko autora najboljih svjetskih umjetničkih djela iz područja audio fikcije. Nadalje, utvrđeno je da je, među šestero dobitnika navedene nagrade za 2018. godinu i Vesna Mačković za djelo "Krleža, Stand in Line!", koje se opisuje kao radio drama koja pomoću glasa troje izvođača i eksperimenata zvukovnom tehnologijom problematizira nevidljivost, šutnju i nerazumijevanje umjetnika u današnjem vremenu.

Za potrebe davanja ovog mišljenja Povjerenstvo prihvaća kao razumljivo i opravdano da ustanova iz Sjedinjenih Američkih Država koja dodjeljuje nagradu te Ministarstvo kulture sufinanciraju troškove putovanja hrvatske autorice dobitnice međunarodne nagrade, kao i jednoj osobi u njenoj pratnji kao osobnom asistentu radi pružanja pomoći osobi s invalidnošću. Povjerenstvo, ujedno, prihvaća kao životnu situaciju da osoba s invalidnošću treba za potrebe putovanja moliti pratnju od prijatelja koji inače nije njen osobni pomoćnik, ali koji ima važeću vizu za Sjedinjene Američke Države, a imajući u vidu opće poznatu činjenicu da postupak ishođenja vize za Sjedinjene Američke Države traje određeno vrijeme.

U konkretnoj situaciji, kada nije jednoznačno utvrđeno da jedna osoba omogućava dužnosniku predmetno putovanje, bilo je potrebno razmotriti predstavlja li ista situacija primanje nedozvoljenog dara kako u odnosu na prijateljicu dužnosnika, koja namjerava u dužnosnikovu korist raspolagati dodijeljenim pravom na podmirenje troška putovanja još jednoj osobi, tako i u odnosu na organizatora dodjele nagrade i Ministarstvo kulture, koji sufinanciraju trošak putovanja odnosno koji će u konačnici platiti trošak putovanja osobnog asistenta nagrađene dužnosnikove prijateljice.

U odnosu na raspolaganje pravom koje namjerava učiniti nagrađena autorica u korist dužnosnika, Povjerenstvo napominje, imajući u vidu odredbu članka 11. stavka 2. ZSSI-a, da bi bilo dvojbeno bi li se darovanje putovanja u Sjedinjene Američke Države moglo smatrati uobičajenim darom od prijatelja. Međutim, u konkretnoj situaciji, gdje nagrađena autorica raspolaže svojim pravom na podmirenje troškova putovanja u korist dužnosnika, Povjerenstvo ne smatra da bi dužnosnik time dobio uslugu danu bez naknade u smislu članka 11. stavka 1. ZSSI-a, a s obzirom da je povod dužnosnikovu putovanju molba njegove prijateljice, izazvana njezinom opravdanom osobnom potrebom za pratiteljem koji će joj pružiti pomoć oko putovanja i higijene. Stoga se u konkretnoj situaciji uopće ne radi o daru učinjenom od strane dužnosnikove prijateljice.

S druge strane, u odnosu na pravne osobe koje će platiti trošak putovanja pratitelju nagrađene osobe, potrebno je također uzeti u obzir okolnost da dužnosnik u konkretnoj situaciji pruža svojevrsnu uslugu dobitnici nagrade.

Pored navedenog, u odnosu na organizatora, Povjerenstvo na temelju utvrđenih činjenica ne nalazi osnovu po kojoj bi se predmetni organizator dodjele nagrade, kao obrazovna ustanova koja djeluje u Sjedinjenim Američkim Državama, mogao opravdano smatrati pravnom osobom od koje bi dužnosnik koji obnaša dužnost zamjenika gradonačelnika Grada Siska u okviru svojeg djelokruga mogao doći u odnos zavisnosti ili obveze prema toj obrazovnoj ustanovi u smislu članka 11. stavka 1. ZSSI-a. Povjerenstvo ne nalazi da se može opravdano očekivati da bi Grad Sisak za vrijeme dužnosnikova mandata ili uopće donosio bilo kakve odluke na temelju kojih bi predmetna obrazovna ustanova iz Sjedinjenih Američkih Država mogla ostvariti probitak.

Stoga, čak i kada bi se smatralo da bi organizator plaćanjem troškova putovanja dužnosniku pružio uslugu bez naknade, odnosno da dužnosnik ne čini protuuslugu izravno organizatoru, u konkretnoj situaciji ista usluga ne može se smatrati da dužnosnika dovodi u odnos zavisnosti ili obveze prema davatelju usluge.

Naposljetku, Povjerenstvo u konkretnom slučaju zaključuje da se niti Ministarstvo kulture ne može smatrati darovateljem dužnosniku odnosno osobom u odnosu na koju bi dužnosnik Marko Krička u obnašanju dužnosti zamjenika gradonačelnika Grada Siska mogao doći u odnos zavisnosti u smislu članka 11. stavka 1. ZSSI-a. Naime, Povjerenstvo je imalo na umu okolnost da je pravo na naknadu troškova putovanja za dvije osobe dodijeljeno Vesni Mačković, kao nagrađenoj kulturnoj djelatnici i ujedno osobi s specifičnom potrebom za pratiteljem, kojeg određuje primateljica nagrade, a ne da je pravo dodijeljeno dužnosniku osobno.

Povjerenstvo zaključuje da se u konkretnom slučaju plaćanje troška puta i smještaja, koje bi u konačnici bilo učinjeno u korist dužnosnika Marka Kričke, u svojstvu pratitelja hrvatske autorice, dobitnice nagrade, u slučaju da će biti plaćeno od strane obrazovne ustanove u SAD-u ili od strane Ministarstva kulture ili od obje pravne osobe, ne smatra nedopuštenim darom dužnosniku u smislu odredbe članka 11. ZSSI-a, jer se plaćenim putovanjem dužnosnik kao zamjenik gradonačelnika grada Siska ne dovodi niti se može dovesti u odnos zavisnosti ili stvaranja obveza prema subjektima koji plaćaju predmetnu uslugu.

Ujedno, ovo Povjerenstvo je mišljenja da navedeno putovanje dužnosnika ne predstavlja situaciju koja bi dovela u pitanje povredu načela u obnašanju javne dužnosti propisane člankom 5. ZSSI-a.

Slijedom navedenog, Povjerenstvo zaključuje da, sukladno odredbama ZSSI-a, nema zapreke da dužnosnik Marko Krička, prihvati molbu prijateljice, osobe s invaliditetom, da u svojstvu njezina osobnog asistenta otputuje s njom u New York, radi dodjele predmetne nagrade, koja će biti dodijeljena 23. travnja 2018.g., a pri čemu je trošak puta za primateljicu nagrade i osobnog pratitelja financiran od strane davatelja nagrade, ustanove "The Sarah Lawrence College" i Ministarstva kulture. Stoga je Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marko Krička, elektroničkom dostavom

2. Objava na internetskoj stranici Povjerenstva

3. Pismohrana